力漕篇呈發運王司封寶臣
作者：梅堯臣
朝代：宋

paragraphs: 兵外肢强，兵內體壯。
斂之盡歸，歲以多餉。
東南舳艫，銜尾而上。
浮江浮淮，泝汴之湍。
汴湍不常，水衡不官。
惟虞溢毀，靡虞舟槃。
舟槃糧覆，糧孰爲足。
大計之數，萬百惟六。
帛幣錯貨，三倍其穀。
曰主厥漕，王之藎臣。
日憂河涸，運智煩神。
以舫實土，約流束津。
百步之間，若牙與齦。
朝漲夕降，滯舸次鱗。
亟乞于朝，朝不即報。
下上經營，風并日曝。
其躬其勤，秉心有操。
士豈無祿，視此則冒。
彼以榮佚，此以劬耗。
願答其劬，錫命錫誥。